รองนายกรัฐมนตรี เชิญชวนนักลงทุนญี่ปุ่นเข้าไทย ตั้งศูนย์นวัตกรรมอาหารและศูนย์การศึกษา พัฒนาสินค้าเกษตรไทยในอีอีซี
รองนายกรัฐมนตรี เชิญชวนนักลงทุนญี่ปุ่นเข้าไทย ตั้งศูนย์นวัตกรรมอาหารและศูนย์การศึกษา พัฒนาสินค้าเกษตรไทยในอีอีซี หวังเพิ่มสตาร์ทอัพไทยในประเทศ

นายสมคิด  จาตุศรีพิทักษ์  รองนายกรัฐมนตรี กล่าวภายหลังการลงนามร่วมกันระหว่างไทยและจังหวัดมิเอะ ประเทศญี่ปุ่น ว่า ความร่วมมือครั้งนี้ ถือเป็นโอกาสดีที่จะผลักดันให้เกิดการพัฒนาด้านการลงทุนระหว่างกัน โดยเฉพาะด้านนวัตกรรมการแปรรูปอาหาร อิเล็กทรอนิกส์และการศึกษา  โดยไทยต้องการให้จังหวัดมิเอะ เข้ามาลงทุนร่วมกับผู้ประกอบการไทย ผ่านการสนับสนุนของสำนักงานคณะกรรมการส่งเสริมการลงทุน หรือบีโอไอ ด้วยอัตราภาษีพิเศษ ในการจัดตั้งศูนย์นวัตกรรมอาหาร อิเล็กทรอนิกส์และ จัดตั้งวิทยาลัยเทคนิค หรือ “โคเซน”  แห่งที่ 2 ในพื้นที่อีอีซีของไทย เพื่อพัฒนาบุคลากรให้มีคุณภาพตรงกับความต้องการของตลาด ซึ่งจะเป็นการร่วมมือกันทั้งกระทรวงอุตสาหกรรมและกระทรวงศึกษาธิการของไทยด้วย โดยเชื่อว่าการตั้งศูนย์นวัตกรรม อาหารในพื้นที่อีอีซีซึ่งเป็นพื้นที่ผลิตผลไม้รายใหญ่ของประเทศ จะช่วยยกระดับกลุ่มเกษตรกรไทย โดยเฉพาะสมาร์ทฟาร์มเมอร์ ให้สามารถพัฒนาตนเองจนกลายเป็นสตาร์ทอัพ ที่มีศักยภาพได้ ซึ่งภายในเดือนพฤษจิกายนนี้ผู้ว่าราชการจังหวัดมิเอะจะเดือนทางมาเยือนไทยเพื่อหารือในรายละเอียดการลงทุนให้เป็นรูปธรรมอีกครั้ง

ขณะที่การเยือนจังหวัดไอจิ ได้เน้นผลักดันการลงทุนของภาคเอกชนในกลุ่มยานยนต์และอากาศยานไปลงทุนใน EEC รวมทั้งเป็นประธานและกล่าวปาฐกถาพิเศษในงานสัมมนา “Thailand Taking off to New Heights” อีกทั้งได้พบปะกับภาคเอกชนของ จังหวัดไอจิ เช่น ประธานหอการค้าเมืองนาโกย่าและผู้แทนระดับสูงของสมาพันธ์ธุรกิจญี่ปุ่นประจำภูมิภาคชูบุ